L-aċċess għall-ilma tax-xorb sikur huwa dritt fundamentali iżda għadu sfida kbira f'bosta partijiet tad-dinja. Fil-Jum Dinji tal-Ilma, l-Unjoni Ewropea tafferma mill-ġdid li l-Istati kollha mistennija jissodisfaw l-obbligi tagħhom f'dak li jirrigwarda l-aċċess għall-ilma tax-xorb sikur, li għandu jkun disponibbli, aċċessibbli, sikur, aċċettabbli, u bi prezz aċċessibbli għal kulħadd mingħajr ebda diskriminazzjoni, u tfakkar li d-dritt għal ilma tax-xorb sikur huwa dritt tal-bniedem li huwa essenzjali għat-tgawdija bis-sħiħ tal-ħajja u tad-drittijiet kollha tal-bniedem. L-UE tisħaq ukoll fuq l-importanza tal-mandat tar-Rapporteur Speċjali tan-NU dwar id-dritt tal-bniedem għall-ilma tax-xorb u s-sanità, u tappella lill-istati kollha biex jikkollaboraw mar-rapporteur attwali. Madwar id-dinja, id-difensuri tad-drittijiet tal-bniedem li jipproteġu u jippromwovu d-drittijiet għall-ilma tax-xorb sikur u s-sanità ta' spiss huma soġġetti għall-persekuzzjoni, it-theddid u l-vjolenza. Illum, l-Unjoni Ewropea tagħti ġieħ speċjali lil dawk l-individwi kuraġġużi li kuljum jiddefendu d-drittijiet fundamentali u l-protezzjoni tal-ambjent. It-tibdil fil-klima qed ikollu impatt negattiv qawwi fuq iż-żoni l-aktar niexfa tal-pjaneta. Digà l-Lag Chad, wieħed mill-akbar lagi fl-Afrika, ċkien b'90 fil-mija b'riżultat tat-tibdil fil-klima, l-użu żejjed tal-ilma u n-nixfa fit-tul. Dan it-tiċkin qered l-għajxien ta' bosta u wassal għat-telf ta' bijodiversità imprezzabbli. Il-Kunsill tas-Sigurtà tan-NU għaraf ukoll l-effetti negattivi tat-tibdil fil-klima u tat-tibdil ekoloġiku fost fatturi oħra li għandhom impatt fuq l-istabbiltà tar-reġjun tal-Lag Chad. Kif rikonoxxut fir-Rapport tal-2017 tal-Grupp Globali ta' Livell Għoli dwar l-Ilma u l-Paċi, l-ilma mhux biss mutur għall-iżvilupp soċjali u ekonomiku iżda wkoll għall-paċi u s-sigurtà. Id-disponibbiltà tal-ilma hija wieħed mill-fatturi ewlenin li jistgħu jwasslu għal konflitti u spostamenti tal-massa. Peress li l-kooperazzjoni żżid r-reżiljenza u l-istabbiltà billi tipprevjeni l-konflitti u tikkonsolida l-paċi, l-UE ser tkompli tippromwovi l-adeżjoni globali għall-Konvenzjoni tal-UNECE dwar l-Ilma, u tikkondividi mas-sħab tagħha l-esperjenza twila tagħha fil-qasam tal-ġestjoni sostenibbli tar-riżorsi kondiviżi tal-ilma. L-UE ttenni wkoll l-impenn tagħha favur il-Ftehim ta' Pariġi u l-Proklamazzjoni ta' Azzjoni ta' Marrakech li affermaw mill-ġdid id-determinazzjoni fil-livell dinji li jiġi miġġieled it-tibdil fil-klima u li tingħata għajnuna biex jiġu indirizzati l-impatti tat-tibdil fil-klima fuq l-ambjent, inkluż fuq l-ilma. L-UE ser tkompli tappoġġa l-ġestjoni sostenibbli tal-ilma permezz tal-kooperazzjoni tagħha mal-pajjiżi sħab ewlenin fi djalogi ta' politika, il-kooperazzjoni għall-iżvilupp, sħubiji bejn diversi partijiet ikkonċernati u permezz ta' approċċ strateġiku għall-iżvilupp reġjonali. Il-promozzjoni u l-protezzjoni tal-aċċess għal riżorsi fundamentali jfissru l-promozzjoni u l-protezzjoni tad-drittijiet u s-sigurtà mhux biss tal-ġenerazzjonijiet preżenti, iżda anke dawk futuri. Il-Pajjiżi Kandidati l-Eks-Repubblika Jugoslava tal-Maċedonja*, il-Montenegro, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda u n-Norveġja, il-membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Georgia jallinjaw ruħhom ma' din id-dikjarazzjoni. *L-Eks-Repubblika Jugoslava tal-Maċedonja, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.